Nóg skoolkinders siek van verdagte lekkersDie lekkers wat glo die skoolkinders siek gemaak het. Foto: Via @Lesufi / Twitter Die polisie is op soek na ŉ man wat na bewering lekkers aan kinders by skole in Johannesburg verskaf het wat hulle siek gemaak het. Maroela Media het vroeër berig nagenoeg 20 leerlinge van ŉ laerskool in The Hills-woonbuurt is Woensdagoggend na hospitale in die stad geneem nadat hulle glo iets verdags geëet het. Paramedici van ER24 is na die skool ontbied nadat die kinders gekla het van maagpyn, naarheid en braking. Hulle is dadelik behandel voordat hulle na die Suid-Rand- en Chris Hani Baragwanath-hospitaal geneem is. Die leerlinge het aan paramedici gesê ŉ onbekende man het glo die vorige dag vir hulle lekkers gegee. Die Gautengse departement van onderwys het ná die voorval ŉ ondersoek van stapel gestuur. Die departement het gesê twee omliggende skole het intussen soortgelyke voorvalle aangemeld en dat nagenoeg 60 kinders geraak is. Talle leerlinge is Woensdagmiddag reeds ontslaan, maar twee moes die nag in die hospitaal deurbring omdat hulle toestand ernstig was. Panyaza Lesufi, LUR vir onderwys in Gauteng, het Woensdagmiddag van die siek leerlinge in die Chris Hani Baragwanath-hospitaal gaan besoek. Hy het ŉ foto van jellielekkers op sy Twitter-rekening gedeel en ŉ waarskuwing gerig dat dit vermy moet word. Die ondersoek duur voort om te bepaal watter middel in die lekkers is. Paramedici het ŉ beroep op ouers gedoen om hul kinders te leer om nie lekkers of geskenke van vreemdelinge te aanvaar nie. Kapt. Kay Makhubele, Gautengse polisiewoordvoerder, het Donderdag aan Maroela Media gesê die polisie ondersoek ŉ saak van strafbare manslag. “Ons versoek die publiek om die polisie se Crime Stop by 08600 10111 te bel as hulle verdagte optrede sien,” het Makhubele gesê.